**ציון גולן** (במקור ציון בג'דלאן, נולד ב-6 באוקטובר 1955, כ' בתשרי ה'תשט"ז) הוא זמר מוזיקה תימנית ישראלי ממוצא תימני.

ביוגרפיה
--------

גולן נולד באשקלון ליוסף ויהודית בג'דלאן, שעלו ארצה בעליית על כנפי נשרים (מתימן לארץ ישראל). בילדותו, שלחו אותו הוריו אל המורי, ושם למד קריאה וכללי ניקוד, וכן את הטעמים וההיגוי הנכון.

בגיל צעיר מאוד נמשך גולן לשירה התימנית והחל להופיע באירועים משפחתיים וכזמר חובב באירועים שונים, כשהוא מקפיד לבטא בצורה נכונה את ההיגוי התימני. בגיל 16 השתתף ב"פסטיבל הדרום", תחרות שירה שהתקיימה באשקלון, וזכה במקום הראשון. בשנת 1974, בהיותו חייל צה"ל, התקבל ללהקת הרבנות הצבאית על ידי מפקדה דאז, הזמר משה גיאת, ועשה דרכו עד להיותו סולן הלהקה. בזכות השתלבותו בלהקה, הפכה השירה התימנית להיות חלק בלתי נפרד מהרפרטואר שלה.

עם שחרורו מצה"ל, השתתף בפסטיבל שירי רבי שלום שבזי בסגנון עדת תימן "**עורי צפון ובואי תימן**" שנערך בהיכל התרבות בתל אביב ב-22 בפברואר 1977, לציון 350 שנה להולדת רבי שלום שבזי, שם שר את השיר "ראיתי בחלום" וזכה במקום השני.

תקליט הבכורה של גולן יצא בשנת 1980 כאלבום כפול. שני התקליטים זכו להצלחה בזכות הלהיט "עדן עדן". אחריהם הוציא תקליטים נוספים בתימנית-יהודית וזכה להצלחה רבה. בשנת 1982 השתתף ב"פסטיבל הדיואן", וזכה במקום הראשון עם שירו "יא הזלי" בהפרש קולות גדול מהמקום השני.

בשנת 1983 נשא גולן לאשה את כוכבה עמרני, לה הקדיש את השיר "באסם אללה", בו מופיע המשפט "לקית אלחאליה בנת אלעמרני" (מצאתי את היפה לבית עמרני). שיתוף פעולה פורה במיוחד נוצר בין ציון לבין אמה של כוכבה, נעמי עמרני, שאחראית לכמה מלהיטיו הגדולים, כגון "אבא-שמעון", "כילי נסאני" ועוד.

בשנת 1984, בלחץ חבריו וקרוביו, הוציא קלטת בעברית בשם "נעלה נעלה" ובה מיטב הכותבים והמלחינים כגון יורם טהרלב, נורית הירש, אביהו מדינה, משה גיאת ועוד. אך לאחר מכן המשיך להקליט ולהוציא שירים בתימנית-יהודית, ונהנה ממעמדו כזמר מצליח עד היום.

בשנת 1987 נערך לכבודו ערב הוקרה באולם הסינרמה בתל אביב, בו הוכתר כ"זמר העשור של השירה התימנית", וכן זכה להירשם בספר הזהב של הקרן הקיימת לישראל.

ב-27 בפברואר 1996 נערך ערב הוקרה לרגל צאת אלבומו ה-13 "סלאם סלאם". ערב זה הוקלט ויצא על גבי קלטת וידאו בשם "ציון גולן – בהופעה חיה".

ב-28 ביוני 2001 השיק את ספרו "זמירות ציון", הכולל את מרבית שיריו עם ניקוד, תרגום ותווים. כמו כן הושק אלבום כפול הנושא את אותו השם, אשר כולל בתוכו דואטים עם הזמרים שלום צברי, אהרון עמרם ודקלון. כן הוקלטה מחרוזת משיריו המבוצעת על ידי כמה מאמני המוזיקה הים תיכונית והתימנית.

ב-22 באפריל 2008 בחול המועד פסח תשס"ח, השיק את אלבומו "שמעתי מפאתי תימן", בערב מיוחד שנערך לרגל 30 שנות זמר שלו, בו נטלו חלק מיטב אמני הזמר הים תיכוני והתימני. בערב זה הושקו גם חמישה תקליטורי DVD שהוציאו "האחים ראובני" ובו לקט מהופעותיו של גולן מהשנים האחרונות. שניים מתוכם הם למעשה המופע שנערך לכבודו בסינרמה בתל אביב, שיצא כבר על גבי קלטת וידאו.

ביוני 2010 הופיע בתיאטרון קיסריה, במופע שכלל את מיטב להיטיו מכל הזמנים. המופע הוקלט ויצא על גבי DVD ותקליטורי שמע, תחת השם "ציון גולן בקיסריה".

בשנת 2012 הוציא אלבום בשם "אלף מברוק", הכולל 11 שירים, ביניהם דואט עם הזמר יניב בן משיח.

בשנת 2016 הוציא אלבום כפול בשם "בך אבטח". כמו כן הוציא את ספרו השני "זמירות ציון חלק ב'".

בחודש יולי 2018 הוזמן להופיע בבירת ירדן, עמאן, בפני קהל שכולו ערבי מוסלמי מתימן במסגרת חתונת פאר של פוליטיקאי תימני.

בשנים 2016–2020 הוציא מספר סינגלים ובהם דואטים ושיתופי פעולה עם אמנים רבים, בהם רביד כחלני, צפריר יפרח, דיסקרייב, אודי דמארי, חזי פניאן, אבי סינואני, מומין ססלר, אביהו מדינה, ישי לוי ועוד.

בשנת 2020 הפיק שיר מיוחד לזכרו של הקלידן יוסי יוסף שליווה אותו במשך למעלה משני עשורים, ונפטר באופן פתאומי.

בשנת 2021 הוציא את האלבום ה-32 שלו במספר, "אנא ימני", אשר כלל את הדואטים "אהלן וסהלן" עם ישי לוי ו"דורי יא חמאמה" עם אביהו מדינה. בספטמבר של אותה שנה הוציא את הדואט "ברכי נפשי" בשיתוף עם הזמר והמלחין סגיב כהן למילים שכתב אביגדור קהלני, ללחן של סגיב כהן. 

בספטמבר 2022 הוציא את השיר ״אוחילה לאל״. באוקטובר באותה שנה הוציא את השיר ״שמע קולי״. ובנובמבר הוציא את השיר ״חתננו״ יחד עם רגב הוד

בפברואר 2023 הוציא את השיר ״ענני יה״ ובאוגוסט של אותה שנה הוציא את השיר ״של קלבי״

בפברואר 2024 השתתף בפודקאסט ״אבא שלי ואני״ של השחקן אוראל צברי ואביו יקיר

דיסקוגרפיה
----------

### אלבומים

1. 1978 קסטה מס' 1
2. 1980 להיטי תימן 1
3. 1980 להיטי תימן 2
4. 1982 איומה בהר המור
5. 1983 יהיזלי
6. 1984 מתימן לישראל
7. 1985 חביב גלבי
8. 1986 אשורר שיר
9. 1988 עת רצון-יא ג'מעה
10. 1989 הטעם התימני
11. 1990 אבוס עיינך
12. 1991 בחגיגת זמר תימנית
13. 1992 חפלה תימנית 1
14. 1992 חפלה תימנית 2
15. 1992 לאחי בני תימן
16. 1995 סלאם סלאם
17. 1995 אוסף משיריו א
18. 1995 אוסף משיריו ב
19. 1997 לפלח הרימון
20. 1997 אוסף שירי הקודש 1
21. 1997 אוסף שירי הקודש 2
22. 1997 אוסף שירי הקודש 3
23. 2000 אבא שלום שבזי
24. 2001 זמירות ציון א
25. 2001 זמירות ציון ב
26. 2004 ארחם יא רבי
27. 2007 קול ששון וקול שמחה
28. 2008 שמעתי מפאתי תימן
29. 2010 ציון גולן בקיסריה
30. 2012 אלף מברוךּ
31. 2016 בך אבטח חלק א
32. 2016 בך אבטח חלק ב
33. 2021 אנא ימני

### סינגלים

1. 1977 ראיתי בחלום (מתוך פסטיבל הדיוואן)
2. 2003 יא עופרה (שיר לזכרה של עופרה חזה)
3. 2005 אצולה לפנים
4. 2006 יגדל אלוהים חי (בדואט עם הדר בן ציון)
5. 2006 מה קרה לי (דואט עם נתי לוי)
6. 2007 פסק זמן (דואט עם ליאור פרחי)
7. 2007 שובי יפהפייה (דואט עם אהרון עמרם)
8. 2009 יא סלאם (טריו עם סטלוס ואורן חן)
9. 2010 ה' מלך (דואט עם הדר בן ציון)
10. 2013 יחיא חביבי
11. 2015 גלבי (דואט עם חזי פניאן)
12. 2015 אדון עולם (דואט עם ינון דרוויש)
13. 2015 מפי אל (דואט עם מידד טסה)
14. 2015 מלך שהוא זך ונקי (דואט עם משה ענקי)
15. 2015 מא אחלא אלסלאם (דואט עם רביד כחלני)
16. 2015 איילת חן (דואט עם חזי פניאן)
17. 2016 ברוך אהיה אשר אהיה (דואט עם סגיב כהן)
18. 2016 ג'ננתני (דואט עם פאר טסי)
19. 2016 אתה המלך (דואט עם יוסף יצחק מימון)
20. 2016 ללא מילה (עם ינון בן דוד)
21. 2017 עשה למענך (דואט עם אודי דמארי)
22. 2018 יא בנת גצאני/דוחתרה שיראזי (דואט עם חזי פניאן)
23. 2018 יום אלודאע
24. 2019 יא ליאלי
25. 2019 שופט כל הארץ (דואט עם פאר טסי)
26. 2019 חיא ביום אלמחבה
27. 2019 דורי דורי יא חמאמה (דואט עם אביהו מדינה)
28. 2020 שער אשר נסגר
29. 2021 אנא ימני

קישורים חיצוניים
----------------

* ציון גולן, במיזם "אישים" לתיעוד היצירה הישראלית
* ציון גולן, באתר שירונט
* ציון גולן, באתר MusicBrainz (באנגלית)
* ציון גולן, באתר סטריאו ומונו
* ציון גולן, דף שער בספרייה הלאומית
* ציון גולן, באתר MOOMA (בארכיון האינטרנט)
* בן שלו, ציון גולן כובש את קיסריה בתימנית, באתר הארץ, 21 במרץ 2012 סרטונים
* אתר למנויים בלבד איתי שטרן, ציון גולן - היום שבו עפרה חזה בכתה, באתר הארץ, 27 בספטמבר 2015 סרטונים
* גלית עדות, ‏אחרי 40 שנות קריירה: ציון גולן ממשיך להמציא את עצמו מחדש, באתר מעריב אונליין, 28 בספטמבר 2016
* רותי קדוש, ‏ציון גולן: "אני מושמע בתימן ללא הרף, אם היו תמלוגים הייתי מיליונר", באתר מעריב אונליין, 13 בספטמבר 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303537705171
* ISNI: 0000 0000 6696 0072
* LCCN: no2004101163
* MusicBrainz: c157ecb1-85ff-4fae-b52e-06697cb1b5d4
* VIAF: 24320227
* WorldCat: lccn-no2004101163

 |